Irekia Eusko Jaurlaritza - Gobierno Vasco :: Segurtasun Sailaren 2021erako Dirulaguntzen Plan Estrategikoa onartu da (Gobernu Bilera 2021-3-30)\nSegurtasun Sailaren 2021erako Dirulaguntzen…\n<img src="https://www.irekia.euskadi.eus/uploads/cover_photos/67946/original/fotoconsejo.jpg" style="max-width:100%" alt="" />\nDokumentuan elkarteek, erakundeek eta organismoek Segurtasun Sailetik jasoko dituzten dirulaguntza guztiak jaso dira\nHorien artean, nabarmentzekoak dira jokoarekiko adikzioei aurrea hartzeko eta herritarrek larrialdiei aurre egiteko euskal sisteman parte hartzea sustatzeko programak\nGobernu Kontseiluak Segurtasun Sailaren Dirulaguntzen Plan Estrategikoa onartu du. Testua webgunean argitaratuko da jendeak kontsultatu ahal izateko, eta argi eta garbi azalduko dira aurten elkarteek, erakundeek eta organismoek jasoko dituzten dirulaguntza guztiak. Planak sei ardatz estrategiko ditu:\nAlderdi politikoen finantzaketa publikoa, Eusko Legebiltzarrerako egindako azken hauteskundeetan herritarrek emandako ordezkaritzaren arabera:\n4,5 milioi euro EAJ-PNV, EH-BILDU, ELKARREKIN-PODEMOS-IU, PSE-PSOE, PP+Cs eta VOX alderdientzat.\nHerritarrek larrialdiei aurre egiteko euskal sisteman borondatez parte hartzea sustatzea. Eusko Jaurlaritzaren helburua da euskal sare horretan sartzea larrialdi-egoeretan pertsonei laguntza ematen edo ondasunak hornitzen lankidetzan aritzen diren erakunde guztiak:\nGurutze Gorria, 453.600€\nEuskadiko Laguntza Txakurren Taldea, 36.000€\nEuskal Espeleologoen Elkargoa, 15.000€\nMendiko Euskal Federazioa, 25.000€\nInformazio ozeano-meteorologikoa lortzeko ikerketa, itsasertzeko itsas inguruneko plataformen bidez. Laguntza-lerro honi esker, Eusko Jaurlaritzak portuetan kokatuta dauden plataformetako, ur sakonetako buietako eta kostaldeko radar-sareko eta bideometria-sistemako informazioa biltzen du. Horren bidez, itsasoaren eta itsasertzaren portaerari buruzko aurreikuspenak, arriskuei buruzko iragarpenak, eta abar egin ditzake.\nAZTI Fundazioa, 195.000€\nMeteorologia-zaleekin lankidetza, Euskalmeti arazo meteorologikoen eta larrialdi-egoeren berri eman diezaioten. Dirulaguntza honi esker, Eusko Jaurlaritzak sentsoreetatik edo meteorologia-estazioetatik antzemateko zailak diren egoerei buruzko kalitatezko informazio kontrastatua izan dezake: denbora errealeko bideoak, atmosferaren berezitasunak, etab.\nMugikortasun segurua sustatzea. Eusko Jaurlaritzaren helburua da ikasleak trafiko-istripuen prebentzioaren arloan sentsibilizatzeko kanpainak egitea ikastetxeetan bertan.\nAESLEME, Mugikortasun segururako hezkuntzaren arloko elkartea, 30.000€\nJoko-adikzioen ondorio diren arriskuen prebentzioa. Eusko Jaurlaritzak ludopatiari aurrea hartzeko, jokoarekin lotutako arriskuak murrizteko eta prebentzio-proiektuak lantzeko lanean ari diren erakundeen laguntza du.\nLudopatiari buruzko informazio- eta prebentzio-jarduerak garatzeko irabazi-asmorik gabeko elkarte pribatuak, 200.000€\nUPV/EHU, Jokoaren Euskal Behatokiaren ikerketa-programa finantzatzeko, 100.000€\nErtzaintzako langileek polizien eta suhiltzaileen jokoetan parte har dezaten sustatzea eta bultzatzea. Eusko Jaurlaritzaren helburua da kirol-esperientziak partekatzea, poliziako eta larrialdietako kidegoen arteko laguntasuna sustatzea eta, batez ere, forma fisiko onari eustea Ertzaintza barruan.\nKirol-lehiaketetan parte hartzen duten Ertzaintzako kirolarientzako laguntzak, 20.000€


Euskal erakundeek neurriak hartu dituzte mahats bilketarako - Diario de Noticias de Alava\nEuskal erakundeek neurriak hartu dituzte mahats bilketarako\nEkonomiaren Garapen eta Azpiegitura Sailak eta Osasun Sailak agindu berri bat jarri dute abian\n– e. f. d. 28.08.2020 | 01:02\nSasoikako langileekin egindako hainbat lan. Argazkia: Utzita\nGASTEIZ – Nekazaritza produktuak biltzeko jarduerak eta Euskadiko hainbat eremu geografikotara, aurki, nekazaritzako sasoikako langile asko etorriko direla jakiteak bultzatu dituzte euskal erakundeak eta lehen sektorea prebentzio neurri espezifikoak hartzera, Covid-19arekin kutsatzeko arriskua murrizteko eta, horrela, kanpainen ohiko garapena bermatzeko.\n"Horrekin guztiarekin, beharrezkoa da prebentzio neurriak edukitzea eta zabaltzea, Covid-19ari eraginkortasun handiagoz aurre egiteko, eta, beraz, ezinbestekoa da nekazaritzako sasoikako lan eskariaren aurreikuspenak xehetasun handiagoz ezagutzea, egin beharreko osasun probak (PCRak, etab.) egoki kudeatzeko", jakinarazi zuten atzo Eusko Jaurlaritzatik. Ildo beretik, kontuan hartuta Euskadik bizi duen egoera zaila eta mahats-bilketaren eta patataren kanpainen hurbiltasuna, Eusko Jaurlaritzak agindu bat eta jarduera-protokolo bat diseinatu ditu nekazaritzako ustiategietarako higiene- eta osasun-segurtasunaren arloan. Osalanek egin du protokolo hori, eta sasoikako langileak kontratatuko dituzten nekazaritza-enpresetan eta horiei emandako ostatuetan ezarri beharreko jardunbide egokiak zehazten dira. Aginduaren helburua da indarrean dauden kontratazioak eta langileak kontratatzeko aurreikuspenak adierazteko betebeharra ezartzea, kontratazioak zuzenean edo enpresa bitartekarien bidez eginda ere, Covid-19aren pandemiak Euskadin eragindako osasun krisiari aurre egiteko.\nOsasuna babesten Eusko Jaurlaritzaren hitzetan, "herritarren osasuna babesteko, Osasun Sailak sasoiko langileen osasun-kontrolerako eta -jarraipenerako jarduerak ezarriko ditu 2020ko nekazaritza-kanpainetan, eta, horretarako, egokitzat jotzen dituen probak zehaztuko ditu". Halaber, birusak kutsatutako pertsonak eta haien kontaktu estuak bakartzeko neurri egokiak hartzeaz arduratuko da. "Era berean, laguntza emango dio Ekonomiaren Garapen eta Azpiegitura Sailari, toki- eta foru-erakundeekin lankidetzan, Covid-19ak jotako pertsonak edo kutsatutako pertsonekin harreman estuan egon diren eta berrogeialdia bete behar duten pertsonak bakartzeko espazioak gaitzeko". Sasoikako langileek 2020ko nekazaritza kanpainetan gaur egun duten enpleguari buruzko erantzukizunpeko adierazpenak gutxienez zazpi egun balioduneko epean jakinarazi beharko dira, Agindu hau argitaratu eta hurrengo egunetik aurrera. (Abuztuak 31etik irailak 8arte).\n"Informazio hori aurrez aurre edo elektronikoki aurkeztuko da. Aurrez aurre eginez gero, adierazpenak Ekonomiaren Garapen eta Azpiegitura Sailaren bulegoetan aurkeztuko dira zuzenean (Donostia kalea 1, 01010 Gasteiz), edo Administrazio Prozedura Erkidearen urriaren 1eko 39/2015 Legearen 16.4 artikuluan aurreikusitako edozein lekutan.


"Beacon” teknologia 4.0 Industriari aplikatuta - SPRI - Up Euskadi\n"Beacon” teknologia 4.0 Industriari aplikatuta\n2017ko Urria 06\nWimbiTek startupak haririk gabeko sentsore eta teknologiak garatzen ditu makinak kontrolatzeko edo produktuak lokalizatzeko\nFabrikazio prozesuetan edo 4.0 Industrian inpaktua izan dezaketen gailu guztietatik, ziurrenik “beacon”ak izango dira ezezagunenak. Tresna txiki batzuk dira, haririk gabeko teknologia darabiltenak mezuak edo abisuak igortzeko. “Baliza” horiek erabiltzen dira, adibidez, pertsonak edo objektuak lokalizatzeko GPSek estaldura eskasa duten toki itxietan. Eta sentsore batez hornitutako “beacon” bat gai da informazio zehatza emateko sentsoreak puntu zehatz batean erregistratzen dituen magnitude fisiko edo kimikoei buruz. Era askotako erabilpenak izan ditzakete, eta orain arte marketina bezalako arloetan zentratu izan badira ere, euskal enpresa batek erabaki du joera hori aldatzea.\nWimbiTek 2016ko martxoan sortu zen, Euskal Herriko Unibertsitateko ADIAN ikerketa-taldearen spin-off gisa. Startup horretako bost kideek 7 urtetik gorako esperientzia dute akatsak jasaten dituzten haririk gabeko informazio sistemen diseinuan, garapenean eta inplementazioan. Beren indar-guneak dira haririk gabeko sareentzako protokoloen diseinua, sentsoreetako informazioa atzemateko sistemak, energetikoki eraginkorrak diren dispositiboak eta datuen bistaratzea. Eta “beacon” teknologia darabilte horretarako.\nUnai Burgosek, WimbiTek enpresako zuzendari nagusiak, gogora ekarri du horrelako gailuekin izandako lehen esperientzia, batere zerikusirik ez duena esparru industrialean duten erabilpenarekin: “Duela bi urte hegaztiak monitorizatzeko sistema bat garatu genuen, Aranzadi Zientzia Elkartearekin lankidetzan. Geuk sortutako GPSdun motxila txiki bat jarri genien hegaztiei. Dispositiboak txikia izan behar du –ezin du hegaztiaren bolumen osoaren %5 gainditu-, eta arina ere bai. Gainera, klima-baldintza txarretan iraun behar du eta sistema bat izan behar du bateria kargatzeko. Motxila hori daramaten hegaztiak gure balizetatik igarotzean, motxilan bildu duten informazioa deskargatzen da eta non egon diren jakin dezakegu. Informazio hori oso baliagarria da, aukera ematen baitu zientzia eta ingurumen arloetako azterketak egiteko. Orobat baliagarria da animalien portaera aztertzeko, eta alderdi hori garrantzitsua da zenbait kasutan, adibidez, desagertzeko arriskuan dauden espezieei edo kaioei buruz ari garenean; azken horiek gogaikarri samarrak dira eta kontrolatuta eduki behar dira”.\nHaririk gabeko teknologiek asko eboluzionatu dute azken urteotan, eta gaur egun “Bluetooth” teknologia oso mugatua da, ekintza-eremu eskasa baitu. Horregatik, WimbiTek enpresak proposamen berritzaileekin lan egiten du, estaldura handiagoa eskaintzeko. “Beste aukera bat da datuak denbora errealean bidaltzea SigFox izeneko Gauzen Interneteko plataformaren bidez. Sare horrek haririk gabeko sistema bat erabiltzen du datuak hainbat kilometrotako distantziara transmititzeko, komunikazio kontraturik gabe, eta estaldura ona du, batez ere Mendebaldeko Europan” azaldu du Burgosek.\nAranzadirentzat garatutako proiektuen ostean, egoitza Donostian duen startup honek 4.0 Industria bezalako sektore berrietan jarri ditu begiak. “Ziur gaude IoT (Gauzen Internet) erabiltzen duten sentsoreei eta haririk gabeko sareei buruz daukagun ezagutza ondo egokitzen zaiola 4.0 Industriari. Dagoeneko hasi gara zenbait proiektu garatzen, makinen tenperatura, iraupena eta lokalizazioa neurtzen dituzten “beacon”-ak erabiliz. Ordu askotan martxan dauden makinak berotu egiten dira. Tenperatura sentsorea duen “beacon” bat jartzen badugu makina horren ondoan, ia denbora errealean bidaliko ditu alarmak, eta makina hori ez da matxuratuko. Beste aukera bat da tenperatura sentsoredun dispositibo horiek jartzea kamioi-hozkailuetan, horrela ziurtatzeko tenperatura-katea ez dela hausten produktu bat garraiatzean. Hori oso garrantzitsua da trazagarritasun arloan” azpimarratu du WimbiTek enpresako zuzendari nagusiak.\nNeurrira eginiko fabrikazioa\n“Beacon”ek datuak eta informazioa atzemateko duten garrantziaz harago, aipatzekoa da datuak transmititzeko erabiliko den haririk gabeko sarearen kalitateak eta segurutasunak erabakiko dutela gailu horien funtzionaltasuna, hala, Unai Burgosek dioenez: “Gure taldean badauzkagu haririk gabeko sentsorika-sareetan eta sare dinamikoetan espezialistak diren langileak. Konponbide gehienak objektu estatikoetan zentratzen dira eta informazioa segurtasunez bidali behar da, dela enpresako barne sarearen bidez edo dela beste IoT sare batzuk erabiliz. Enpresei laguntzen diegu beren digitalizazio prozesuan, informazioa biltzeko haririk gabeko dispositiboak diseinatu eta inplementatuz eta ondoren informazioa lainora igoz. Gainera, balio erantsiko zerbitzuak ere identifikatzen ditugu”.\nBada azken alderdi garrantzitsu bat, zeren “beacon” bidez biltzen diren datuek denbora errealean eta ulertzeko moduan iritsi behar baitute bezeroarengana. “Bezero bakoitzak erabiltzaile profil bat eta bere pasahitza izango ditu gure web orrian sartzeko, eta bertan uneoro bistaratu eta deskargatu ahal izango du dispositiboei buruzko informazioa. Datu horiek nahi bezala kudeatu eta antolatu ditzake. Guretzat oso garrantzitsua da bistaratze argia eskaintzea, bezeroek ahalik eta probetxu handiena atera diezaioten informazioari”.\n“Beacon”, sentsorika, haririk gabeko sareak, IoT edo datuen analitika bezalako teknologiez gain, startup honek 3D inprimaketa erabiltzen du bere produkzio prozesuan, bezeroaren neurrira eginiko dispositiboak fabrikatzeko. “Osagai elektronikoak erosten ditugu, esaterako GPSak, erresistentziak edo osziladoreak, eta gero plakan muntatzen eta diseinatzen ditugu. Hori guztia babesteko, 3D inprimagailuetan fabrikatutako eta neurrira eginiko estalki bat erabiltzen dugu. Azkenean, bezeroak dispositibo zehatz bat eskatzen digu, eta guk bere premietara egokitu behar dugu ahalik eta kostu txikienarekin. 3D inprimaketari esker lortzen dugu hori” adierazi dute WimbiTek enpresako kideek.\nEuskal enpresa gazte honek bere bezero-katalogoa handitu nahi du, sektoreak bere produktuen gaitasunak ezagutu ditzan. 4.0 Industriaz harago, beren teknologiak “Smart Cities” eta “Smart Energy” arloetan ere aplikatzen dira.


Samsung Galaxy Note 9-ren S-Pen-ak Bluetooth-a izango du Androidea\nS-Pen familia familia Galaxy Note-tik bereiztu duen ezaugarrietako bat da denborarekin. Samsungek mantendu egin du urteetan zehar, nahiz eta aldaketa gutxi egon. Nahiz eta hau aldatu egingo dela Galaxy Note 9. kasuan, telefono honekin datorren arkatzak funtzio berriak izango ditu.\nS-Pen-en garrantzia handiagoa izango dela dio Galaxy Note 9. Erabiltzaileak funtzio gehiago erabiltzeko gai izango denez, horietako batzuk ez lirateke arkatz gisa funtzionatuko. Beraz, Samsungek argi eta garbi lan egin du osagarri honetan.\nEredu berri honek Bluetooth izango du. Horrek, aldaketa nabarmenaz gain, funtzio eta erabilera berriak sartuko direla esan nahi du. Sakatzeko botoia izango du, beraz, musika erreprodukzioa kontrolatzeko erabil daiteke.\nGainera, hori espekulatzen da Galaxy Note 9 honen S-Penak funtzio berriak izango ditu, modu berrietan erabiliko baita. Bluetooth-ari esker ez da arkatz bakarra izango. Zenbait hedabidek diote bozgorailu / mikrofono moduko bat bezala erabil zitekeela. Momentuz hori baieztatu ezin izan den arren.\nSortzen den galdera bateriaren ingurukoa da. S-Pen-ek Bluetooth-a erabiliko badu, litekeena da nolabaiteko kargagailu bat behar izatea. Badirudi bateria txikia izango duela ikusi genezakeela. Baina ez dugu horren berrespena.\nSamsung-ek Galaxy Note 9-ko S-Pen-ekin prestatu duena ikusiko dugu. Enpresak berak aldaketak iragarri zituenez eta horren zain nengoela, merezi izango zuen. Beraz, ikusi beharko dugu benetan hainbeste berri dauden ala ez. Itxaronaldia ez da luzeegia izango, abuztuaren 9an da bere aurkezpen ofiziala.\nArtikuluaren bide osoa: Androidea » Android gailuak » Telefono mugikorrak » Samsung » Galaxy Note 9ko S-Pen telefonoak telefonoa kontrolatzeko aukera emango dizu\nOnePlus 6 laba gorrian ofiziala da orain


53 ikasle isolatu dituzte - Sakana - Guaixe.eus\n53 ikasle isolatu dituzte\nGuaixe 2021-04-28 19:25\nIkasgela bat hutsik. Artxiboa.\nNafarroan 81 ikasgela daude isolatuta, ikasgela guztien % 2,32.\nForu administrazioak jakinarazi duenez, 173 ikasle konfinatu dituzte azken 24 orduetan. Gaur egun 1.543 ikasle daude beren etxeetan isolatuta, hau da, ikasle guztien % 2,49. Gelaka, 81 ikasgela konfinatu daude 44 ikastetxetan, hau da, ikasgela guztien % 2,32.\nLakuntzako Herri Eskolako 35 ikasle isolatu dituzte azken 24 ordutan: Haur Hezkuntzako hiru urteko 7 ikasle, Lehen Hezkuntzako bigarren mailako 15 ikasle, laugarren mailako 3, seigarren mailako 10. Aurreko egunetan ikastetxe bereko 21 ikasle isolatu dituzte, beraz, guztira ikastetxeko 56 ikasle etxean daude. Azken 24 orduetan konfinatutako ikasleen artean daude Etxarri Aranazko San Donato eskolako Haur Hezkuntzako lau urteko 18 ikasle. Asteburuan ikastetxe bereko beste 43 ikasle isolatu zituzten, beraz, 61 dira etxean daudenak.


Escrito el 30 de Diciembre de 2019 en vasco con un tamaño de 8,4 KB\nLehen mailako testua, juridiko baten aurrean gaude, lege bat baita. Madrileko Diputatuen Kongresuan onartua 1936ko urriak 4an. Idatzi eta hiru egun geroago (Madrilgo Gazetan) eta bost egun beranduago (Euskadiko Agintaritzaren Aldizkarian) argitaratua. Altxamendua eta ondorioz gerra zibila hasi eta hiru hilabete beranduago eginda dago.Autore bezala, autore kolektiboa da (Komisio bat). Testuaren bultzatzaileak Indalecio Prieto sozialista eta Jose Antonio Aguirre abertzalea izan ziren, estatutu-komisioan presidente eta idazkaria. Hala eta guztiz, testuaren aldarrikapena Madrileko Gorteetan egin zen.\nHartzaile publikoa da eta sortzen den autonomia berriaren biztanleei dago zuzendua.\nLehenengo artikuluan, Espainiako Errepublikaren gobernuak Euskal Estatutua onartu eta Araba, Gipuzkoa eta Bizkaia modu autonomoan (“Euzkadi”) gobernatzea onartzen du, hori da ideia nagusia testuan. Lurraldetasuna zehazki finkatzen bada ere, Ikusiko dugunez, praktikan, Bizkaian aplikatzen da, eta Gipuzkoa eta Arabako eremu txikietan.\nBostgarren artikuluan, orden publikoaren kontrola eta babez juridikoa Euskal Herriaren esku geratzen direla dio eta Ertzaintza antolatu zuen zeregin horretarako.\nHamargarren artikuluan, erkidegoaren instituzioen oinarrizko planteamendua egiten da, bigarren ideia nagusi bezala.Bertan,oinarrizko modu batean, botere legegilea eta betearazlea azaltzen dira.Beste bi ideia, “Euzkadi” horren eskubide eta eskumenak: Euskara hizkuntza ofiziala izango dela, gaztelaniarekin batera, eta ordena publikoa mantentzeko Ertzaintzaren, polizia propioaren,eraketa.\nGerra garaian daude eta egoera berezi horren ondorio zuzena izango da azken testuaren bukaerako paragrafoa. Bertan, Lehen xedapen iragankorrak agertzen da. Egoera historiko berezi batean, gerra irauten duen bitartean, Euskal Herriko behin-behineko gobernuak hartuko du Euskadiko agintea. Egoera berezi hori dela eta, ezin zen instituzionalizazio prozesua modu normalizatuan egin, eta beraz, behin behineko gobernua eta lehendakaria hautatzeko sistema azaltzen da, bando errepublikanoaren lurraldean dauden udalerrietako zinegotzien bidez, askatasunez aritu daitezkeenekin, alegia.\n3. Kontestu historikoa:\n1931ko apiriletik, Espainiako II. Errepublika ezarri zen. Garai zaila eta gatazkatsua hasi zen, partidu politikoak, gizarte mugimenduak eta biztanleria bera, gero eta gehiago banatu ziren bi taldeetan, Errepublikaren aldekoak (ezkerreko mugimenduak gehienbat) eta kontrakoak (eskuineko mugimenduak). Euskadin gatazka horrek ere isla izan zuen, ia-ia probintziaka banandu ziren euskaldunak, Bizkaia eta Gipuzkoa abertzale eta errepublikano, eta Nafarroa eta Araba eskuinaldera eta Errepublikaren aurka.Gerra Zibila hasterakoan, Euskal Herriak, eta EAJ-k batez ere, sei urteko borrokan zeramatzan Estatuaren atzean. Aurretik, liberalismoak ekarritako aldaketa eta berrikuntzek sortutako egoera eta batez ere Foruen galeraren aurka (1876), borrokatzen aritua zelarik.\n1931ko Errepublikaren Konstituzioan Autonomia Estatutuak osatzeko eskubidea agertzen zen, Nuria-koa (Katalunia) izango da lehena, urte horretan bertan. Nafarroa, Gipuzkoa, Araba eta Bizkaiak bere proiektua aurkeztuko dute ere, baina erlijioan eskatzen zituzten eskumenak zirela eta konstituzioaren aurkakotzat hartu zen Madrilen, eta partidu Errepublikanoek ez zuten onartu. (Proiektuak zehatzago: Eusko ikaskuntza, Lizarra…)Bigarren saiakera bat egin zen, “posibilistagoa”, erlijioaren auzia alde batera utziaz. Nafarrek amore eman zuten eta Estatutuari uko egin zioten, baina EAJ-k aurrera egin zuen eta prozedurak aurrera egin zuen, 1933ko hauteskundeak CEDAk irabazi, eta Madrilgo parlamentuan eskuinak gelditu arte. Gertakizun hauek bultzatu zuten pixkanaka, katolikoa zen EAJ, ezker errepublikanoen aldera, nahiz eta hauen planteamendu gehienekin ez etorri bat. Altxamenduarekin batera, EAJri dilema sortuko zaio, noren alde egin? Ezinezkoa zen neutraltasunean gelditzea. Eta erabakiaren ardatza autonomia izan zen, ez erlijioa ala ideia sozial eta ekonomikoak. Garbi zeukaten EAJn ezinezkoa izango zutela autonomia, altxamenduaren alde zeudenen Estatu berrian .Jarrera, hala ere, ez zen hasieran aktiboegia izan, ez politikoki, ezta militarki, Irunen defentsan argi eta garbi agertuko da EAJ-aren. Estatutuak aldatuko du jarrera hori, eta Indaleciok ongi zekien, horregatik bere interesa eta presa Autonomia Estatutua aprobatzeko.Gerra zibilaren eraginez, EAJ Errepublikaren gobernuan sartzea onartuko du, baina ez hainbat gauza egin baino lehen; garrantzitsuena, Estatutua negoziatu Madrileko gobernuarekin. Horren ondorioz osatuko dute Euskal Herriko behin-behineko gobernua 1936koAntonio Agirre lehendakari delarik.Hau gertatu baino lehen, oso kontuan izan behar dugu Nafarroan altxamenduaren alde agertu direla gehienak, baita Araban ere, eta Molaren gidaritzapean Irun, Donostia, eta praktikoki Gipuzkoa osoa bando Nazionalen menpe gelditu zela irailerako.\nEuskal Herriarentzat garrantzi handiko testuaren aurrean gaude, Errepublikaren legehonen bidez, Euskadi Estatutua onartu eta autogobernurako lehen urratsakematen baitira. Euskadik izango duen lehenengo Estatutua izango da. Estatutua etaLehen Euskal Gobernuarekin, mugarri historiko baten aurrean kokatzen gara,Euskadiren jaiotza da, modu instituzionalean, ikuspegi juridiko-politiko batetik. Hau\nizan zen gaur egun dugun Erkidegoaren aurrekari zuzena.\nEuskal herriko estatutuak Bigarren errepublika eta gerra zibila euskal herrian 15. Testua. Euskal herriko autonomia estatutua (1936-10-04) Euskal Herriko Autonomia Estatutua (1936-10-04)


Tim Cooken Homepod gailuak zugatik egingo dituen 5 gauza • ZUZEU\nTim Cooken Homepod gailuak zugatik egingo dituen 5 gauza –\nAtzo aipatu nizkizuen WWDC17 Apple etxeak egin berri duen keynotean aurkeztu zituzten berritasunetatik garrantzitsuenak. Gaurkoan berriz xeheago errepasatuko dugu, hurrengo ikasturterako Tim Cookek aurkeztu zigun sorpresarik behinena: Homepod etxeko asistente eta bozgorailu adimentsua. Tira, itxura ona izanen du, bai, baina egiazki zer egin dezake zugatik HAL 9000 gogora ekarriko dizun supositorio zuri honek?\nApplek gailu zuri garbietara eta diseinu minimalistetara ohituta gauzkanez, gailu berri hau ez zaizu horren berria egingo. Ez behintzat begietara. Barrenean daraman txipa ere ez, bide batez, Iphone 6ak eta 6 Plusak zeraman berbera baita: A8 izenekoa. Siri asistente adimentsua beste maila batera eroateko sortu dute Cook eta enparauek Homepod berri hau.\n1 Bozgorailu adimentsuak\nBozgorailu adimentsua denez, jartzen duzun lekuan jartzen duzula, soinua zure gelaren arabera moldatuko du. Nola egiten duen? Bada, barrenean daramatzan sensore batzuren laguntzarekin zure gelaren forma eta berezitasunak aztertuko ditu, gurabako soinuak ezeztatu eta uhinak moldatzeko.\n2 Siri kapitaina, une oro\nSiri beti adi eta prest izango duzu. Gailuak 6 mikrofono ditu, zauden lekua edozein dela ere, Sirik gela osotik entzun zaitzan.\n3 Homekit, etxea ahotsaz kontrolatzeko\nHomekit, Applek sortutako etxeko domotika sistemarekin bateragarria da Homepod. Beraz, ahotsaz aginduta berogailuak, argiak edo aire girotua piztu, itzaldu eta erregulatu ditzakegu. Homepod gailuari telebista itzaltzeko eskatu eta itzaldu egingo du alegia.\n4 Musikaz blai\nStreaming musika aplikazioekin konektatuta egonen denez, gailuari gure abesti kuttuna jartzeko eskatu eta berealaxe jarriko du. Akaso orduan jakingo duzu zein den, egiazki, zure abesti kuttuna.\n5 Bat edo gehiago.\nBat erosi ordez, bat baino gehiago erosita, haririk gabeko konexioz sinkronizatu ditzakezu, etxe guztian musikaz eta aurretik aipatu zerbitzuez gozatu ahal izateko. Ez dakit orain errealista ikusten duzun, baina adi, etorkizuna bertan baitugu. Beti.\nPS: AEBtan 349 dolarreko prezioan jarriko dute salgai. Bada ez bada ere, gero inork sustorik eraman ez dezan.\nApple, homepod, Teknologia, tim cook


Filosofiaren arazoak/7. Printzipio orokorren ezagutzari buruz — Wikiteka\nFilosofiaren arazoak/7. Printzipio orokorren ezagutzari buruz\n←6. Indukzioari buruz Filosofiaren arazoak (1912) Bertrand Russell, translated by Agustin Arrieta Urtizberea\n7. Printzipio orokorren ezagutzari buruz 8. Nola apriorizko ezagutza posible den→\n3916Filosofiaren arazoak — 7. Printzipio orokorren ezagutzari buruzBertrand RussellAgustin Arrieta Urtizberea1912\n7. Printzipio orokorren ezagutzari buruz\nAurreko kapituluan indukzioaren printzipioa esperientziaren bitartez ezin dela frogatu ikusi dugu, nahiz eta esperientzian oinarritzen diren argudio guztien baliozkotasunari begira printzipio hori beharrezkoa den eta jende guztiak, printzipioaren aplikazio zehatz guztiei dagokienez bederen, zalantza izpirik gabe onartzen duen. Indukzioaren printzipioa ez da ezaugarri horiek dituen bakarra. Badaude beste printzipio batzuk ere, esperientziaren bitartez ezin direnak frogatu, ezta ezeztatu ere; baina esperientziatik abiatzen diren argudioetan erabiltzen dira.\nPrintzipio horietako batzuk indukzioaren printzipioa baino nabariagoak dira, eta haien ezagutzak zentzumen-datuen existentziaren ezagutzak duen ziurtasun-maila bera dauka. Printzipio horiek sentipenetan jasotzen dugun horretatik inferentziak egiteko bideak ematen dituzte; eta ondorioztatutakoa egiazkoa izatekotan, gure inferentzia-printzipioak egiazkoak izatea gure datuak egiazkoak izatea bezain beharrezkoa da. Inferentzia-printzipioak ahanztea posible da, oso nabariak baitira –suposizio hori onartzen da gu suposizio baten aurrean gaudela jabetu gabe. Alabaina, inferentzia-printzipioen erabileraz jabetzea oso garrantzitsua da, ezagutzaren teoria zuzen bat lortzekotan; izan ere, printzipio horien gure ezagutzak galdera interesgarriak eta zailak sortzen ditu.\nPrintzipio orokorren gure ezagutza guztiari dagokionez, hauxe gertatzen da benetan: hasieran printzipioaren aplikazio partikular batez konturatzen gara, eta, geroago, konturatzen gara partikulartasunak ez duela garrantzirik eta, halaber, egiatan baiezta daitekeen orokortasun bat dagoela. Hori, jakina, ezaguna da, esate baterako, aritmetika irakastean: «bi gehi bi lau dira» esaldia ikasten dugu bi bikote partikularren kasua aintzat hartuta, eta, geroago, beste kasu partikular bat aintzat hartuta, eta abar, harik eta, halako batean, edozein bi bikoteri dagokienez esaldi hori egiazkoa dela ikustea posible izan arte. Gauza bera gertatzen da printzipio logikoen inguruan. Eman dezagun bi pertsonak hilabetearen eguna zein den ezbaian dutela. Bietako batek dio: «onartu beharko duzu, bederen, atzoko eguna hilaren 15a baldin bazen, gaurko egunak 16a izan behar duela.» «Bai», dio besteak, «onartzen dut hori.» «Eta zuk badakizu,» jarraitzen du besteak, «atzoko eguna 15a zela Jonesekin afaldu zenuelako, eta zure agendan afaria 15ean zela jartzen zuelako.» «Bai», dio bigarrenak; «ondorioz, gaur 16a da.»\nHorrelako argudioa jarraitzea ez da zaila; eta ziurtatuta baldin badago haren premisak egiazkoak direla, orduan inork ez luke ukatuko ondorioak ere egiazkoa izan behar duela. Dena den, haren egia printzipio logiko orokor baten kasu partikularraren mendekoa da. Printzipio logikoa honako hau da: «suposa dezagun hori egiazkoa baldin bada, hura ere egiazkoa dela dakigula. Suposa dezagun hori egiazkoa dela badakigula; orduan hura egiazkoa dela ondorioztatzen da.» Hori egiazkoa baldin bada, hura ere egiazkoa dela gertatzen denean, horrek hura «inplikatzen duela» eta horretatik hura «ondorioztatzen dela» esango dugu. Hortaz, horrek hura inplikatzen baldin badu, eta hori egiazkoa baldin bada, orduan hura ere egiazkoa dela baieztatzen du gure printzipioak. Beste modu batean esanda: «egiazko proposizio batek inplikatzen duen edozein proposizio egiazkoa da» edo «egiazko proposizio batetik ondorioztatzen den edozein proposizio egiazkoa da».\nPrintzipio hori frogapen guztietan sartzen da benetan –haren kasu zehatzak, bederen, sartzen dira. Uste dugun gauza bat beste gauza bat –eta, ondorioz, uste izango dugun beste gauza bat– frogatzeko erabiltzen dugun bakoitzean, printzipio hori nabarmena da. Norbaitek galdetzen baldin badu, «zergatik onartu behar ditut egiazko premisetan oinarritzen diren baliozko argudioen emaitzak?», erantzuteko dugun aukera bakarra gure printzipioa gogora ekartzea da. Izan ere, printzipioaren egia ezin da zalantzan jarri, eta haren nabaritasuna hain da handia, ezen, hasiera batean behinik behin, ia garrantzirik gabekoa dirudien. Halako printzipioak, ordea, ez dira garrantzirik gabekoak filosofoarentzat, zalantzarik gabeko ezagutza eduki dezakegula erakusten baitute, eta ezagutza hori ezin da inola ere ez eratorri zentzumeneko objektuetatik.\nGoiko printzipioa begi bistako printzipio logiko batzuen artean dagoen bat baino ez da. Printzipio horietako batzuk, gutxienez, jakintzat hartu behar dira edozein argudio edo frogaketa posible izan aurretik. Horietako batzuk jakintzat hartzen direnean beste batzuk froga daitezke, nahiz eta azken horiek, sinpleak diren heinean, jakintzat hartu diren printzipio haiek bezain nabariak diren. Arrazoi sendorik ez badago ere, tradizioan printzipio horien artean hiru bereizi izan dira «pentsamenduaren legeak» izenaren pean.\nHauek dira printzipio horiek:\n(1) Identitatearen legea: «den guztia da.»\n(2) Kontraesanaren legea: «ezer ezin da izan eta ez izan»\n(3) Erdiko baztertuaren legea: «gauza oro edo da edo ez da»\nHiru lege horiek berez nabariak diren printzipio logikoen adibideak dira, baina benetan ez dira beste antzeko printzipio batzuk baino funtsezkoagoak edo berezko nabaritasun gehiagokoak. Esaterako, gorago aintzat hartu dugun printzipioak zera baieztatzen du: egiazko premisa batetik ondorioztatzen dena egiazkoa da. «Pentsamenduaren legeak» izena ere gaizki uler daiteke; izan ere, garrantzitsuena dena ez da lege horien arabera pentsatzen dugula, gauzek haien arabera jokatzen dutela baizik. Beste modu batean esanda, garrantzitsuena da lege horien arabera pentsatzen dugunean egiazki pentsatzen dugula. Alabaina, hori arazo latza da, eta geroago itzuli beharko dugu horretara.\nEmandako premisa batetik zerbait ziurtasunez egiazkoa dela frogatzeko gaitasuna ematen diguten printzipio logikoez gain, badaude beste printzipio logiko batzuk ere, eta azken horiek emandako premisa batetik zerbait probabilitate handiagoz edo txikiagoz egiazkoa dela frogatzeko gaitasuna ematen digute. Printzipio horietako adibide bat –agian adibiderik garrantzitsuena– printzipio induktiboa da, aurreko kapituluan aztertu dugun printzipioa, hain zuzen ere.\nFilosofiaren baitan eztabaida historiko handienetako bat «enpiristak» eta «arrazionalistak» izena duten bi eskolen artekoa izan da. Enpiristek –ordezkari aipagarrienak britainiar filosofoak dira, Locke, Berkeley eta Hume– gure ezagutza oro esperientziatik eratortzen dela baieztatu zuten; arrazionalistek –ordezkariak hamazazpigarren mendeko filosofo kontinentalak dira, Descartes eta Leibniz batik bat– esperientziaren bitartez ezagutzen dugunaz gain «sortzetiko ideiak» eta «sortzetiko printzipioak» daudela baieztatu zuten, esperientziatik independenteki ezagutzen ditugunak. Eskola aurkari horien egiari eta faltsutasunari dagokienez, konfiantzaz eman daiteke erabakia orain. Dagoeneko aipatu ditugun arrazoiak direla medio, onartu beharra dago printzipio logikoak ezagutzen ditugula eta horiek berak ezin direla esperientziaren bitartez frogatu, edozein frogaketak printzipio horiek aurresuposatzen baititu. Beraz, eztabaidaren punturik garrantzitsuenaren gainean arrazionalistak zuzen zeuden.\nBestalde, esperientziatik logikoki independentea den gure ezagutzaren zatia ere (zentzu honetan ari gara: esperientziak ezin du hori frogatu) esperientziak piztua eta sortua da. Esperientzia partikularren poderioz lege orokorrez ohartzen gara, esperientzia horien arteko loturak azaltzen dituzten legeez, hain zuzen ere. Benetan absurdoa litzateke suposatzea sortzetiko printzipioak daudela, halako eran non umeek jaiotzez baitaukate gizakiek daukaten ezagutza guztia, esperientziatik deduzitzerik ez dagoen ezagutza, hain zuzen ere. Arrazoi horregatik ez genuke erabili behar «sortzetiko» hitza printzipio logikoen gure ezagutza deskribatzeko. «A priori» adierazpenaren aurka zerbait esatea zailagoa da, eta egungo idazleek gehiago erabiltzen dute. Hortaz, esperientziak ezagutza guztia pizten eta sortzen duela onartzen dugun bitartean, ezagutzaren zati bat apriorizkotzat hartuko dugu zentzu honetan: ezagutza horretan pentsatzera bultzatzen gaituen esperientzia ez da nahikoa berori frogatzeko, baina gure arreta halako eran bideratzen du, non esperientzian oinarritutako frogaketarik eskatu gabe ezagutza horren egia ikusten dugun.\nBadago garrantzi handiko beste puntu bat, eta horri dagokionez enpiristak, arrazionalistak ez bezala, zuzen zeuden. Edozeri dagokionez, berori existitzen dela jakiteko esperientziaren laguntza ezinbestekoa da. Hau da, zerbaiti buruz –zeinaren esperientzia zuzenik ez baitugu– existitzen dela frogatu nahi baldin badugu, gure premisen artean gauza baten edo gehiagoren existentzia eduki behar dugu, eta gauza horien esperientzia zuzena eduki behar dugu. Txinako enperadorea existitzen dela dioen ustea, adibidez, lekukotasunean oinarritzen da, eta lekukotasuna, azken buruan, zentzumen-datuetan datza, hain zuzen ere, irakurketan eta elkarrizketan ikusitakoetan edo entzundakoetan datza. Arrazionalistek uste zuten izan behar duenari buruzko kontsiderazio orokorretatik abiatuz mundu errealean hori edo hura existitzen dela deduzi zezaketela. Uste hori dela-eta, oker zeudela dirudi. Badirudi existentziari buruz a priori eskura dezakegun ezagutza guztia hipotetikoa dela. Zera esaten digu: gauza bat existitzen baldin bada, beste gauza batek existitu behar du, edo, modu orokorragoan esanda, proposizio bat egiazkoa baldin bada, beste proposizio batek egiazkoa izan behar du. Dagoeneko jorratu ditugun printzipioek azaltzen dute hori, hala nola, «hori egiazkoa baldin bada, eta horrek hura inplikatzen baldin badu, orduan hura egiazkoa da» edo «hori eta hura sarritan elkartuta aurkitu baldin baditugu, hurrengo batean bietako bat aurkitzean, seguru asko lotuta egongo dira». Hortaz, apriorizko printzipioen helmena eta ahalmena hertsiki mugatuta dago. Zerbaiten existentziari buruzko ezagutza orok, neurri batean, esperientziaren mendekoa izan behar du. Zerbait zuzen-zuzenean ezagutzen dugunean, haren existentzia esperientziaren bitartez bakarrik ezagutzen dugu; zuzen-zuzenean ezagutzen ez dugun zerbait existitzen dela frogatzen dugunean, frogaketan bai esperientzia bai apriorizko printzipioak premiazkoak dira. Ezagutzari enpirikoa esaten zaio osoki edo neurri batean esperientzian oinarritzen denean. Hortaz, existentzia baiesten duen ezagutza guztia enpirikoa da, eta existentziari dagokionez apriorizko ezagutza bakarra hipotetikoa da, hau da, ezagutza horrek existitzen diren edo existi daitezkeen gauzen arteko loturak ematen dizkigu, ez, ordea, existentzia erreala.\nApriorizko ezagutza oro ez da orain arte kontuan hartu dugun mota logikokoa. Agian, apriorizko ezagutza ez-logikoaren adibiderik garrantzitsuena balio etikoari buruzko ezagutza da. Ez naiz mintzatzen ari baliagarria denari buruzko edo bertutetsua denari buruzko judizioez, izan ere, judizio horiek premisa enpirikoak behar baitituzte; gauzen berezko desiragarritasunari buruzko judizioez mintzatzen ari naiz. Zerbait baliagarria baldin bada, hala izango da xederen bat bermatzen duelako; azken buruan, xedeak berez balio handikoa izan behar du, eta ez bakarrik erantsitako xede bati begira baliagarria delako. Hortaz, baliagarria denari buruzko judizio guztiak berez balio handiko denari buruzko judizioen mendekoak dira.\nJuzgatzen dugu, esaterako, zoriontasuna miseria baino desiragarriagoa dela, ezagutza ezjakintasuna baino, onginahia gorrotoa baino, eta abar. Halako judizioak, neurri batean bederen, zuzen-zuzenak eta apriorizkoak dira. Esperientziak piztu ditzake judizio horiek –baita lehen aipatu ditugun apriorizko judizioak ere– eta hala izan behar du benetan; badirudi ezin dela juzgatu zerbait berez balio handikoa dela, mota bereko zerbait ez baldin badugu jaso esperientzian. Alabaina, argi eta garbi dago judizio horiek ezin direla esperientziaren bitartez frogatu; izan ere, gauza bat existitu izanak edo ez existitu izanak ez du frogatzen gauza hori ona dela, edo existitu behar duela, ezta gaiztoa dela ere. Gai hori jorratzea etikari dagokio, eta den zerbaitetik izan behar duen zerbait deduzitzea ezinezkoa dela etikan finkatu behar da. Horri dagokionez garrantzitsua da honetaz konturatzea: berezko balioa daukanari buruzko ezagutza eta logika apriorizkoak dira zentzu berean; hau da, ezagutza horren egia ezin da ez frogatu ez ezeztatu esperientziaren bitartez.\nMatematika huts guztia, logika bezala, apriorizkoa da. Filosofo enpiristek adoretsu ukatu zuten hori, eta aritmetikaren ezagutzaren nahiz geografiaren ezagutzaren iturria esperientzia zelakoan zeuden. Bi gauza eta beste bi gauza esperientzian behin eta berriro ikusiz gero, eta haiek elkarrekin lau osatzen zutela aurkituz gero, indukzioaren bitartez bi gauzak eta beste bi gauzak elkarrekin beti lau gauza osatuko luketela baieztatzen duen ondoriora helduko ginatekeela pentsatzen zuten. Haatik, «bi gehi bi lau da» proposizioaren ezagutzaren iturria hori balitz, gure burua haren egiaz konbentzitzeko beste modu batean jokatu beharko genuke, eta, ez, ordea, jokatzen dugun bezala. Izan ere, bi txanponetan edo bi liburutan edo bi pertsonarengan edo zehaztutako beste edozein motatako bi gauzatan pentsatzera behartu beharrean gu bi zenbakian abstraktuki pentsatzera behartzeko kasu partikularren kopuru bat behar da. Eta gure pentsamenduak garrantzirik gabeko partikulartasun horietatik garbitzeko gai garen bezain laster, «bi gehi bi lau dira» dioen printzipio orokorra ikusteko gai bihurtuko gara; edozein kasu partikular ohikotzat jotzen da, eta ez da beharrezkoa beste kasu batzuk aztertzea. (4)\nGauza bera gertatzen da geometrian. Triangelu guztiek propietateren bat dutela frogatu nahi baldin badugu, triangelu bat margotzen dugu eta hari buruz arrazoitzen dugu; baina triangelu horrek eta beste triangelu guztiek komun ez duten edozein propietate erabiltzea saihets dezakegu, eta, horrela, gure kasu partikular horretatik emaitza orokorra lortuko dugu. Izan ere, ez dugu uste kasu berriak direla medio «bi gehi bi lau dira» proposizioaz dugun ziurtasuna areagotzen denik, proposizio horren egia ikusi ahala gure ziurtasuna hain delako handia, ezen areagotzerik ez baitago. Gainera, «bi gehi bi lau dira» proposizioaren inguruan beharrezkotasunaren tasuna sumatzen dugu, orokortze enpiriko egiaztatuenetan ez dagoena. Halako orokortzeak beti gertakari hutsetan gelditzen dira: uste dugu mundu bat egon zitekeela, non orokortze horiek faltsuak ziratekeen, nahiz eta mundu errealean egiazkoak izan. Edozein ahalezko mundutan, ordea, bi gehi bi lau direla uste dugu: hori ez da gertakari huts bat, baizik eta beharrezkotasun bat, eta gauza guztiak, errealak nahiz posibleak, horretara egokitzen dira.\nAuzi hori argiago ikus dezakegu benetako orokortze enpiriko bat aintzat hartuz gero: adibidez, «gizaki guztiak hilkorrak dira». Proposizio hori egiazkoa dela uste dugula garbi dago, lehenik eta behin, adin jakin batetik aurrera bizi den gizaki baten kasu bat bera ere ezagutzen ez dugulako, eta, bigarrenik, gizaki baten gorputza bezalako organismo bat, lehenago edo beranduago, ahituko dela pentsatzeko oinarri fisiologikoak daudela dirudielako. Bigarren arrazoia ahaztuz, eta gizakiaren hilkortasunaren gaineko gure esperientzia bakarrik kontuan hartuz, garbi dago ez ginatekeela pozik geldituko hiltzear dagoen gizaki baten kasua oso ondo ulertu eta gero; «bi gehi bi lau dira» proposizioaren kasuan, ordea, kontu handiz aztertutako kasu bakar bat nahikoa izaten da edozein beste kasutan gauza berak gertatu behar duela onartzeko. Gogoeta egin eta gero, gizaki guztiak hilkorrak ote diren zalantzan jartzeko aukeraren bat dagoela onartzera behartuta egon gaitezke –haatik, zalantza txikia. Hori garbi ikus daiteke bi mundu desberdin irudikatzen saiatuz gero: batean hilkorrak ez diren gizakiak daude, eta bestean bi gehi bi bost dira. Swift-ek inoiz hiltzen ez den Struldbrugs-ko arraza gogoan edukitzeko gonbit egiten digunean, irudimena hartara jartzeko gauza gara. Baina bi eta bi bost diren mundu batek guztiz bestelako maila batekoa dirudi. Halako mundu batek, halakorik balego, gure ezagutzaren eraikuntza osoa irauliko lukeela eta, halaber, erabateko zalantzara eramango gintuzkeela uste dugu.\nKontua da «bi gehi bi lau dira» bezalako judizio matematiko sinpleenetan, baita logikako judizio askotan ere, proposizio orokorra egiazkoa dela jakin dezakegula kasu partikularretatik ondorioztatu gabe, nahiz eta kasu partikularren bat eskuarki premiazkoa izan proposizio orokorrak esan nahi duena garbi ikus dezagun. Horregatik, orokorra denetik orokorra denera edo orokorra denetik partikularra denera igarotzen den dedukzioaren prozesuan benetako baliagarritasuna dago; bai eta partikularra denetik partikularra denera edo partikularra denetik orokorra denera igarotzen den indukzioaren prozesuan ere. Filosofoen artean eztabaida zaharra da ea dedukzioak noizbait ezagutza berria ematen duen edo ez. Zenbait kasutan gutxienez ematen duela ikus dezakegu orain. Dagoeneko bi gehi bi lau direla baldin badakigu, eta Brown eta Jones bi direla baldin badakigu, eta Robinson eta Smith ere hala baldin badira, orduan Brown, Jones, Robinson eta Smith lau direla deduzi dezakegu. Hori ezagutza berria da, gure premisetan ez dagoen ezagutza, «bi gehi bi lau dira» proposizio orokorrak inoiz ez digulako esaten Brown, Jones, Robinson eta Smith bezalako jendea dagoenik, eta premisa partikularrek ez digutelako esaten halako lau lagun daudenik, eta deduzitutako proposizio partikularrak, ordea, bi gauza horiek esaten dizkigulako.\nDena dela, ezagutzaren berritasuna ez da hain ziurra logikari buruzko liburuetan beti ematen den dedukzioaren ohiko kasua aintzat hartuz gero: alegia, «Gizaki guztiak hilkorrak dira; Sokrates gizakia da. Beraz, Sokrates hilkorra da.» Kasu horretan, A, B, C gizaki batzuk, hil zirenez gero, hilkorrak zirela benetan badakigu arrazoizko zalantzatik haratago. Sokrates gizaki horietako bat balitz, ergelkeria litzateke «gizaki guztiak hilkorrak dira» proposiziotik itzulingurua egitea «seguru asko Sokrates hilkorra da» ondoriora iristeko. Sokrates ez balitz indukzioaren oinarrian dauden gizaki horietako bat, oraindik ere hobe genuke A, B, C horiengandik Sokratesengana zuzenean argudiatzea, «gizaki guztiak hilkorra dira» proposizio orokorraren inguruan ibiltzea baino. Izan ere, gure datuetatik abiatuz, Sokrates hilkorra izateko probabilitatea handiagoa da gizaki guztiak hilkorrak izateko probabilitatea baino. (Hori nabaria da, gizaki guztiak hilkorrak baldin badira, Sokrates ere hilkorra delako; baina Sokrates hilkorra baldin bada, ez da ondorioztatzen gizaki guztiak hilkorrak direnik.) Hala, «gizaki guztiak hilkorrak dira» proposiziotik barrena joan eta ondoren dedukzioa egin beharrean, gure argudioa huts-hutsean induktiboa denean «Sokrates hilkorra da» ondoriora helduko gara, ziurtasunera gehiago hurbilduz.\nHorrek erakusten du a priori ezagutzen ditugun «bi gehi bi lau dira» bezalako proposizio orokorren eta «gizaki guztiak hilkorrak dira» bezalako orokortze enpirikoen artean dagoen aldea. Lehenengoari dagokionez, argudiatzeko modu zuzena dedukzioa da, baina besteari dagokionez, indukzioa beti egokiagoa da teorikoki, eta gure ondorioaren egiaz fidagarritasun handiagoa bermatzen du, orokortze enpiriko guztiak beren kasu partikularrak baino dudazkoagoak direlako.\nA priori ezagutzen ditugun proposizioak badaudela ikusi dugu, eta haien artean logikako eta matematika hutseko proposizioak ez ezik, etikako funtsezko proposizioak ere badaude. Jarraian honako arazo honetaz arduratuko gara: nola da posible halako ezagutza egotea? Eta zehatzago, nola egon daiteke proposizio orokorren ezagutza, kontuan izanik kasu guztiak ez ditugula aztertu eta, haien kopurua infinitua denez, benetan ez ditugula guztiak sekula aztertuko? Galdera horiek Kant alemaniar filosofoak (1724-1804) jarri zituen mahai gainean lehenengo aldiz, eta zailak izateaz gain oso garrantzitsuak dira ikuspuntu historiko batetik.


Judizio arruntean, Gernika-Lumoko (Bizkaia) Lehen Auzialdiko 1 zenbakiko Epaitegian, 400/2016 prozedura arrunta bideratu da, Santander Consumer Renting SLk eskatuta, Ignacio Gorrochategui Barcena-ren aurka. Prozedura horretan, epaia eman da, zeinaren idazpurua eta epaitza honako hauek baitira:\nGernika-Lumo (Bizkaia), bi mila eta hamazazpiko abenduaren hamalaua.\nIñigo Carlos Martínez Azpiazu jaunak, Gernika-Lumoko (Bizkaia) eta bere barrutiko Lehen Auzialdiko 1 zenbakiko Epaitegiko epaile denak, ikusi ditu epaitegi honetan bideratutako 400/2016 judizio arruntaren autoak. Judizio horretan, hauek izan dira alderdiak: demandatzaile legez, Santander Consumer Renting, S.L., Zigor Capelastegui Cristóbal prokuradorearekin eta Juan Luis Lobeto Guerras letraduarekin; eta, bestetik, demandatu legez, Ignacio Gorrochategui Bárcena, zeina auzi-ihesean baitago. Eta auzigaia kontratua suntsiaraztea eta zenbateko bat erreklamatzea izan da.\nPartez baiesten dut Santander Consumer Renting, S.L.ren ordezkaritzak Ignacio Gorrochategui Barcena-ren aurka jarri duen demanda, eta, horrenbestez,\n– suntsitutzat deklaratzen dut ibilgailuaren epe luzeko 612A20120001260 zenbakiko errentamendu-kontratua, Santander Consumer Renting, S.L.ren eta Ignacio Gorrochategui Barcena-ren artean sinatua 2012ko martxoaren 22an;\n– Santander Consumer Renting, S.L.-ren jabetza deklaratzen dut ibilgailu honi dagokionez: Audi marka, A4 2.0 TDI 143CV modeloa, WAUZZZ8K2DA001560 bastidore-zenbakia, 0234-HJW matrikula.\n– Errentamenduak sortutako kuotengatik jasotako errentak Santander Consumer Renting, S.L.ri esleitzen dizkiot behin betiko.\n– eta demandatua kondenatzen dut Santander Consumer Renting, S.L.ri ordaintzera honako kopuru hauek: 3.553,90 euro, kopuru horren legezko interesak demanda jarri zenetik, eta Prozedura Zibilaren Legearen 576. artikuluak aurreikusitakoak gaur egungo datatik aurrera;\nAlderdi bakoitzak berak eragindako gastuak ordaindu beharko ditu; gastu komunak, berriz, erdibana ordainduko dira.\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santanderren duen Gordailuan eta Zainpean jartzeko Kontuan. Kontuaren zenbakia hauxe da: 4768000004040016. Ordainagiriaren kontzeptua idazteko hutsunean, «errekurtsoa» dela adierazi beharko da (kodea: 02-Apelazioa). Diru-kopuru hori zainpean jarri izana egiaztatu beharko da errekurtsoa aurkeztean (BJLOko 15. xedapen gehigarria).\nEta Ignacio Gorrochategui Barcena demandatuari behar bezalako jakinarazpena egiteko balio dezan, ematen eta sinatzen dut hau, Gernika-Lumon (Bizkaia), bi mila eta hamazortziko martxoaren hogeita zazpian.


Urkullu, EAJ eta independentzia: Contradictio in terminis • ZUZEU\nGaur bertako albistea da Iñigo Urkulluk independentziari buruz esan duena. Alegia, ezetz baina baietz, edo nahiago bada, baietz baina ezetz. Datorren legealdian aukera politiko guztietako ezkongaiekin dantzan egiteko prest dagoela esateko une berean egin ditu adierazpenok.\nEta ezinezkoa esan ahal izateko asmatu ditu moduak, izan ere “independentzia bai ala independentzia ez” eztabaida, “sinplistaegia” da bere irudikotz. Horregatik bota ditu honakoak:\n“EAErentzat estatus politiko baten alde nago”, baina gainerako alderdi polikoen kontsentsuarekin (!).\n“EAJk nahi duena nazio europarra da”, baina kasu “izan daiteke estaturik gabeko nazio bat”. Ondorioz, aski litzateke, europako instituzioetan ordezkaritza egoki batekin (?).\nIzan ere “independentzia bai al ez planteamendu sinplista gainditzen duen arkitektura instituzionala asmatzeko garaia da, kontua ez baita Espainiatik kanpo hotz egiten duela, baizik eta Europatik kanpo egiten duela hotz” .\nBaliteke independentzia bai ala ez sinplistegia izatea, baina, arraioa, kontzeptu zehatza da independentziarena berak proposatzen duen ke abstraktuaren aldean. Autodeterminazioarekin gertatzen den bezala, mundu guztiak erraz ulertzen dituen kontzeptu argiak dira, izan.\nEz dago zer eginik, ematen zuen Ibarretxe benetan saiatu zela burujabetasunaren kontuarekin EAJk beti erakutsi izan duen indefinizioa pitzatzen, baina Urkullurekin jai dagoela dirudi eta berriro ere betiko “Bi Alderdi Jeltzaleak” aipatzen jarraitu beharko dugula etorkizunea ere: gipuzkoarrek hau, bizkaitarrek hura…\nIzan ere, tradizio handia du EAJk -edonorekin dantzan egiteko gaitasun paregabearekin batera-, gauza bat eta guztiz kontrakoa esateko orduan ere.\nAkordatu bestela gaur laurogei urte betetzen dituen Xabier Arzalluz Handiaz. Argia astekariko bideo honen 6’45” unean esaten du, adibidez, “EAJ euskal estatua sortzeko jaio zen”, nahiz eta, berdin berdin esan dezakeen beste batean, “Zertarako independentzia, azak jan beharrean ibiltzeko?”, esaterako.\nUste genuen Urkullu eta bere aholkulariak konturatuta egongo zirela politika era berriekin egiteko garaia iritsia zela, betikoan betikotzen ibili gabe. Baina, antza, burujabetasuna eta independentziaren kontu honetan, gustura dabiltza betiko ur uherretan igeri.\n4 pentsamendu “Urkullu, EAJ eta independentzia: Contradictio in terminis”-ri buruz\nUnaxitu 2012-08-24 14:58\nInformazio gehiago; iturburutik, bitartekorik gabe, interpretaziorik gabe:\nLukas Mateo 2012-08-24 15:58\nEskerrik asko, Unaxitu, benetan interes handikoa zure estekak erakusten den dokumentua. Baten bati luzexka irudituko bazaio ere, guztiz argigarria EAJren politikagintzaz. hau, esaterako: “EAJk ez du uste epe motz edo ertainera euskal lur guztien batasun politikoa irits daitekeenik, ezta berezko oreka politikoa ere Espainiako eta Frantzietako estatuetatik kanpo. EAJk ez du uste autodeterminazio-eskubidea erabaki mailako ekintza publiko bakar batean erabiltzeko unea iritsi zaionik Euskadiri. Abertzale-kontzientzia ez baita oraindik gehiengoarena euskal herritarren artean.\nEAJk Euskal Herriaren burujabetza osoari inolaz ere uko egin gabe, autodeterminatzeko aldian aldiko ariketa jarraia bultzatzen du gaur egun, bere lurralde-batasunaren lorpena mailaz mailakoa eta demokratikoa izan dadin, hurrengo urteetan eusko abertzaletasunaren egitekoa geure herriaren sendotze politiko, ekonomiko eta kulturala gauzatzean datzalakoan.” Gauzak argi esaten direnean, ondo ulertzen da.\nassar 2012-08-25 10:46\nEAJ jartzen duen tokian, EHBildu jarri, eta berdin-berdin. Azken aldian Landa, Permach eta antzekoen ahotik iristen diren mezuak irakurrita, ezker abertzalea eta eskuin abertzalea toki berean daudela ematen du kontu horretan. Urriaren 21ean EHBilduri emango diot botoa, baina hortik aurrera ez badu independentziarako prozesu benetako bat zehazten, Eskozian egiten ari diren bezala, hurrengoetan etxean geratuko naiz.\nAinhoaletamendia 2012-08-24 16:35\n“Autodeterminazioarekin gertatzen den bezala, mundu guztiak erraz ulertzen dituen kontzeptu argiak dira, izan”\nBarkaidazu, baina nire ustez autodeterminazioaren esanahia herri honetan oso jende gutxik ulertzen du. Esan nahi zenuena autodeterminazioaz jende gehienak kontzeptu bera duela bada, ados. Gainontzean inolaz ere ez.\nGure herrian, batez ere PNv eta azkenaldian ehBildu-ren siglapean aurkezten direnen erruz autodeterminazioa etsaien okupaziopean burutu beharreko erreferendum batekin lotzen du jendeak. Alegia, erabat oker.\nZita argigarri bat:\n“Instituzionalista armadunek eta armagabeek exijitzen duten “erabakitzeko eskubidea” deiturikoa ez da herri guztien autodeterminazio-eskubidea —gauza bera esateko baina izen “argiago” batekin—, bere erabateko desustantzializazioa baizik. Herrien autodeterminaziorako nazioarteko eskubidearen sabotajea da, inperialismoaren errealitatearen ukazioa, alferrikako ahaleginean, erregimen menderatzailearen onginahia eta homologazioa lortu nahi dituen proiektu onargarri, bateragarri, berreskuragarri eta asimilagarri bat “Estatua” deitzen duten horrentzat, hau da, kolaborazionistek eta konplizeek beraiena balitz bezala errekonozitzen duten Estatuarentzat. Ondorio praktikoak nekez puztu daitezke: jatorri ezezaguna, ilundua edo faltsutua duen eskubide bat ezin da estrategikoki prozesatu”


Artziniegako hirigune historikoko artearen eta ondarearen mapa osatu dute - Artziniega - Aiaraldea.eus\nArtziniegako hirigune historikoko artearen eta ondarearen mapa osatu dute\nTxabi Alvarado Bañares 2021-03-19 20:33\nHirigune historikoko hainbat elementu nabarmendu dituzte mapan. / Artziniegako Udala\nArtziniegako bizilagun eta margolariek eginiko lanei eta hiriguneko ondare historikoari ikusgarritasuna ematea izango da egitasmoaren xedea.\nMapa bat osatu du Artziniegako Udalak, udalerriko hirigune historikoan dauden arte eta ondare elementuei “ikusgarritasuna” emateko. “Auzokideek modu boluntarioan diseinatu eta egindako eskulturei eta margolariek egindako pinturei ikusgarritasuna ematea” da egitasmoaren helburua.\nTokiko erakundeko kideek nabarmendu dute Eusko Jaurlaritzak “Monumentu Multzoa” izendatu zuela Artziniegako Hirigune Historikoa. “Almendra formako erdi aroko estruktura mantentzen du, bi kantoik batzen dituzten hiru kale paraleloetan. Harriztatutako kaleetan aro eta estilo ezberdineko ondarea biltzen du, fatxadak apaintzen dituzten hainbat armarriez eta ateetatik zintzilik dauden aldabez gain”.\nHonakoa ez da udalak egiten duen mota honetako lehen ekimena. Iazko udan pintura eta eskulturen ibilbidea plazaratu zuten. Horren osagarria da orain aurkeztu dute mapa.\nDena den, tokiko erakundetik nabarmendu dute mapa ez dela definitiboa. “Guztion artean hobetu nahi dugu, beraz, proposamenen bat baduzu edo hobekuntzarik bururatzen bazaizu, mapa eta gaia kontuan hartuta, ekarpena egin ezazu unaigotxi@artziniegakoudala.eus helbidera mezu bat bidaliz”.\nArtziniegako Udalaren oharra, osorik


Begietara begira Continue Reading" />\nOsteguna, 19 urtarrila, 2017 Blog-a Etiketarik gabe\tPermalink 0\n16.ean zihoan. Ez zuen oso gustuko autobusa hartzeko zubia zeharkatu behar zuelako eta hotz egunetan haize hotza hezurretaraino sartzen zitzaiolako. Baina unibertsitatera zuzen zihoan autobus bakarra zen. 18-19 urte zituen, agian gehiago. Eguzkitako betaurrekoak zeramatzan jantzita. Bidaia laburra zen, hiruzpala geraldi. Iritsi aurretik bidaia osoan berari begira egon zen mutil bat gerturatu zitzaion.\n-Barkatu, ez dut hau inoiz egiten, lotsagabekeria irudituko zaizu, baina bidaia osoan begira egon natzaizu eta jakin minak barrutik erretzen nau… betaurrekoak kenduko zenituzke? Zure begiak ikusi nahi nituzke…\nBetaurrekoak kendu zituen, harrituta.\n-Banekien, oso begi politak dituzu. Mila esker.\nOndoren mutila autobusetik jaitsi zen ziztu bizian. Zurtuta geratu zen, harro, baina triste era berean. Mutilak bere begiak ikustean desengainua hartu zuela pentsatu zuen. Nola liteke bestela begi politak zituela ordura arte inork esan ez izana? Baina begiak gustatu ez arren beste guztia gustatu zitzaiola pentsatu zuen betaurrekoak kentzeko eskatu zionerako. Edo ez, agian ez zen motibo berezirik egon, pentsatu zuen. Agian aspertasuna gainetik kentzeko egin zuen, adar jotze bat. Orduan oroitu zuen baietz, beste behin ere beste batek esan ziola begi politak zituela, 9 urte zituen orduan, gelako neska batek esan zion. Tira, unibertsitatera iritsi zen, eta jaisterakoan diru-zorroa falta zuela konturatu zen.


Neke pandemikoa | Gizartea | Berria\nNekatuta egoteko arrazoi ugari ditugu. Eta duela bederatzi hilabete Pentsaldian-en idatzitako nire lehen zutabean botatako galderak —Betikora bueltatzea, noizko?— ez du oraindik erantzun argirik. Zientziaren aldetik ekarpen ugari egon direla ezin ukatu: nazioarte mailan txertoak garatuz, gure eremuan zenbait ikerkuntza martxan jarriz... edota ebidentzien informazio iturri bihurtuz, komunitate zientifikoak hango eta hemengo datuak aztertzen eta kontestuan jartzen ahalegin itzela egin du. Komunikabideekin elkarlanean askotan, zientziak eta ikerkuntzak berebiziko inpaktua izan du gizartean urte luze honetan.\nKomunikazio ahalegin honek, ordea, ez ditu bere helburuak guztiz bete. Adibidez, gaur egun oraindik ikus dezakegu jende askok FPP2 musukoak kalean erabiltzen dituela; aerosolak, kutsatze bide nagusiena, haizeak sakabanatzen dituelarik, kalean babesa behar badugu —hau da, besteengan hurbiltzerakoan— edozein oihaltxo fin nahikoa denean. Eta babes handiko musuko horien iragazpen gaitasuna mugatua izanda, hobe litzateke erabilera benetan behar denerako gordetzea. Ordea, aireztapenik gabeko jatetxe batean edo bere etxerako igogailuan musukorik gabe dabiltzan pertsonak oraindik badira, nolabait kalean ez egoteagatik seguru egongo balira bezala, kutsatze gehienak barnealdeetan gertatzen diren arren. Gaur egun ere hamar kutsatutatik bat ospitaletik pasatzen delarik, ez dut uste nik portaera hauek jendearen arduragabekeriaren ondorio direnik, emandako informazio kontrajarri eta inkoherenteen emaitza baizik.\nHilabeteak pasatu ahala, olatuz olatu, zehazki Nor-Nori-Non kutsatzen garen oraindik ez dago batere argi, aztarnari lanetan jendetza lanean jarri badugu ere, erabilitako protokoloak eraginkorrak diren edo ez aztertzeko inolako ebaluaziorik ez delako egin. Eta, horren ondorioz, martxotik azarora bitarteko bederatzi hilabeteetan COVID-19ak Euskal Herrian milioi biztanleko mila pertsona hil bazituen, azkeneko zazpi hilabeteetan, EAEn behintzat, milioi biztanleko berriro beste hainbeste herrikide hil zaizkigu. Baina, zer-nolako garaiak, harritzeko gaitasuna galdu egin dugu jada. Neke pandemikoaren lehengo biktima.\nUrte luze eta latz honen ondorioz, mezu baikorren beharra dugu. Hain da handia behar hau, ezen, gure agintariek pandemiaren inguruko jarraipena egiteko egin duten lehen posterrean datuetan oinarritzen ez diren zenbait mezu agertu badira ere, hori onartzeko prest gaudela ematen baitu. Errealitatearekiko begirunea, neke pandemikoaren bigarren biktima.\nNolako estrategia jarraitzen ari ginen inoiz argi azaldu ez bazitzaigun ere, behin eta berriro udara, Gabonak edo dena delakoak salbatzen saiatu ginela agerian geratu zen, eta bidean milaka hildako, ospitaleratutako edo epe luzeko albo-kalteekin geratu zirenak salbatzeko egin zitezkeen dozenaka hautuei muzin egin zitzaiela. Hortaz, duela hiru hilabete Jaurlaritzak berak plazaratutako inkestaren arabera, ordura arte hartutako neurriei buruzko iritzia eman zuten hamar herritarretatik zazpik zioten gobernuak kudeaketa okerra egin duela. Herritarron ikuspegi kritiko honek balio dezala behintzat etorkizunean gauzak beste modu batean egiteko. Gure agintariak birusak sortutako egoerarekin etsita direla ematen badu ere, gauzak egiteko beste modurik egon badagoelako. COVID-19aren Liburu Zurian diziplina anitzetako lantalde batek behintzat berriki aurkeztu ditu 175 proposamen edota konponbide zehatz. Erronka berdinei berriz aurre egin behar badiegu, berriro huts egin ez dezagun.


Espanyolek irabazi du infantil nesken Domusa Teknik Azpeitia Cup txapelketa - Azpeitia - uztarria.eus\nEspanyolek irabazi du infantil nesken Domusa Teknik Azpeitia Cup txapelketa\nJulene Frantzesena 2022-06-19 18:21\nBartzelonako taldeak Madrilen aurka neurtu ditu indarrak, eta 3 eta 2 nagusituta, harentzat izan da txapelketako garaikurra. Kopako finala Betis Bk irabazi du, Racingen aurka irabazita. Zale onenen saria Valentziarentzat izan da. Datorren asteburuan, ostiraletik igandera, 2010ean jaiotako mutilen txapelketa izango da.\nBartzelonako Espanyol taldeak irabazi du infantil nesken Domusa Teknik Azpeitia Cup txapelketa. Ostiralean hasita, 30 talde aritu dira garaikurra lortzeko lehian, baina bik eskuratu dute gaur eguerdian jokatu duten finalerako txartela: Espanyolek eta Madrilek neurtu dituzte indarrak, eta 3 eta 2 nagusitu da Kataluniako taldea.\nEra berean, partida horren aurretik kopako finala jokatu dute Santandergo Racingek eta Betis Bk. Hutsean bukatu da bi talde horiek arteko neurketa, eta penaltietan Sevillako taldea nagusitu da, 4 eta 2 –Racingek ez du bosgarren penaltia bota–. Beraz, Betisentzat izan da kopako garaikurra.\nTxapelketaren bukaerako ekitaldian beste hiru sari ere banatu dituzte. Hain zuzen ere, txapelketako atezain onenaren saria Donostiako Antiguoko taldeko Andrea Berganzak eskuratu du, eta jokalari onenaren saria, berriz, Espanyoleko Jana Valdasquinek. Bestalde zaleen artean ikusmina piztu du afizio onenaren sariak; izan ere, hura banatzerako futbol zelaian ziren bonbo eta guzti Betiseko eta Valentziako zaleak, eta Valentziakoentzat izan da garaikurra. Haiek petardo sail bat bota dute zelaian, ohitura dutenez.\nBestalde, aipatzekoa da Lagun Onakeko neskek txapelketan egin duten bidea. Izan ere, kopako azken fasera sailkatu ziren, nahiz eta ez zuten lortu finalerdietara sartzea. Jokatutako hiru jardunaldietan oso lan txukuna egin zuten horiek.\nGiro bikaina izan da hiru eguneko txapelketan, eta horixe nabarmendu dute txapelketaren antolatzaileek. Haien arabera, dena "oso ondo" atera da, eta gustura agertu dira, nahiz eta eguraldi beroak ez duen atsedenik eman, atzo batez ere.\nDatorren asteburuan bestea\nDatorren asteburuan izango da Azpeitia Cupeko hirugarren eta azken txapelketa; 2010. urtean jaiotako mutilen txanda izango da. Iazko abenduan ziren txapelketa hori jokatzekoak, baina bertan behera utzi behar izan zuten. Txapelketa jokatuko den datak "ez dira onenak", Azpeitia Cupen antolatzaileen arabera, denboraldi amaiera delako taldeentzako. Horregatik, ohi baino talde gutxiago lehiatuko dira; 24, zehazki. Horietatik hamalau talde izango dira Espainiako Ligako lehen mailako taldeen harrobietakoak.\nAurreko asteburuan, berriz, 2011n jaiotako mutilen txapelketa izan zen hiru egunez Garmendipen, eta Betisentzat izan zen garaikurra.


Energia berriztagarria sortzeko kooperatibak sustatuko dituzte KREANek eta Energiaren Euskal Erakundeak – OVES-GEEB\nUneko orria Energia berriztagarria sortzeko kooperatibak susta...\nChillida Lekun (Hernani) aurkeztu zuten Energiaren Euskal Erakundeak eta KREANek Ekiola egitasmoa. Energia berriztagarrien arloan kooperatibak sustatzea da asmoa, herritarrei parte hartzeko aukera eskainiz energia berriztagarrien sorkuntzan eta kudeaketan, udalerrietan eta eskualdeetan instalatuko diren eguzki parkeen bitartez.\nEusko Jaurlaritzako eta MONDRAGONeko energia alorreko goi mailako ordezkariek ezagutzera eman zuten pasa den otsailaren 8an, Chillida Lekuko Zabalaga baserrian, Ekiola Energia Sustapenak sozietatearen eraketa, energia iraunkorra sortzeko herritar kooperatiben sustapenari begirako sozietatea.\nAurkezpenean, besteak beste, Arantxa Tapia Ekonomiaren Garapen, Jasangarritasun eta Ingurumen Saileko sailburuak, Iñigo Ucín MONDRAGONeko presidenteak, Iñigo Ansola Energiaren Euskal Erakundeko zuzendari nagusiak eta Jon Berbel KREANeko zuzendari nagusiak hartu zuten parte.\nArantxa Tapia Ekonomiaren Garapen, Jasangarritasun eta Ingurumen Saileko sailburuaren esanetan, “energia gobernantza berriko egitasmo bat da, Europako energia politikoen ildotik doana eta Euskadiko 2030 Energia Estrategian ezarritakoarekin bat eginik, energia autohornikuntza sustatzeko beharra azpimarratzen duena”, energia berriztagarrien aprobetxamendu eta energia autokontsumoa sustatzen dituzten sistemen bitartez. Iñigo Ucín MONDRAGONeko presidenteak adierazi zuen “sektore honetako kooperatiben eraketa Euskadiko idiosinkrasiarekin bat datorren formula dela, dimentsio handiagoko egitasmoak gauzatzea ahalbidetzeaz gain, herritar ugari inplikaraztea dakartzatenak”.\nKontsumitzaileen parte hartze zuzena bideratzen duen kooperazio proiektua da Ekiola; udalen eta tokian tokiko administrazioen eta eragileen esku hartzea ere ahalbidetzen duena energia sortzeko instalazioen kontrolean. Hala, Azpeitia izango da, luze gabe, lehen herria horrelako eguzki instalazio bat, bertan, martxan jartzeari begira urratsak egiten hasiko dena. Gainera, datozen egunetan, Arabako eta Gipuzkoako foru aldundiek akordio bana sinatuko dute sozietatearekin, dagokien lurralde historikoan gisa horretako instalazioak sustatze aldera.\nKooperatiben eraketak, gure herriaren balio eta egitura ekonomikoaren ildo beretik joateaz gain, aukera ematen du dimentsio handiagoko proiektuak sortzeko, herritar askoren parte hartzea dakartzatenak. Dimentsio esanguratsua izango duten energia azpiegiturak izatea ekarriko du formula horrek, hurbileko energia sortuko dutenak (0 kilometroa), kooperatiban parte hartuko duten pertsonen eta familien onura gogoan izanik: instalazio fotovoltaikoei lotutako ekonomiaren aprobetxamendua, instalazioak propioak bezala identifikatzea eta horien kontsumo elektriko osoaren baliokidea izango den energia kantitatea sortzea haietan. Proiektu horien kudeaketa eta bideragarritasunaren diseinuaren sistematika honako honetan datza: kooperatibaren jabetzaren zati bat eskuratzean kooperatibisten aldetik, hauen etxebizitzaren kontsumo elektrikoaren baliokidea eta faktura elektrikoan jasota geratuko dena.\n« Kataluniako gizarte ekonomiaren akordio historikoa, Kataluniako Ekonomia Sozial eta Solidarioaren Legerantz\nLehendakariordeak Euskadiko hirugarren sektoreko erakundeekin kontrastatu du Gizarteratzeko eta Diru Sarrerak Bermatzeko Sistemaren hobekuntza »


Rostock - Wikipedia, entziklopedia askea.\n18001, 18181 eta 18059\n8 m eta 14 m\nRostock barrutia, Elmenhorst/Lichtenhagen, Admannshagen-Bargeshagen, Lambrechtshagen (en) , Kritzmow (en) , Papendorf, Dummerstorf, Roggentin, Broderstorf (en) , Bentwisch (en) , Mönchhagen (en) , Rövershagen, Gelbensande (en) eta Graal-Müritz\n209.061 (2021eko irailaren 30a)\n(%Adierazpen errorea: Ustekabeko / eragilea) 102.911 (%49.2)\nVarna, Szczecin, Turku, Dunkerque, Riga, Anberes, Dalian, Raleigh, Rijeka, Bremen, Aarhus, Guldborgsund eta Bergen\nHRO eta A\nAlemaniako ipar-ekialdeko portu nagusia da, eta lotura zuzena du Danimarkako portu garrantzitsuenekin. Arrantza eta industria (janari industria, ontziolak, altzairugintza, kimika industria, zurgintza, tresneria kimikoa) dira ekonomia jarduera nagusiak. Aipagarriak dira XIII. mendeko Andre Mariaren eliza gotikoa, XIV. mendeko San Nikolas eliza, XV. mendeko udaletxea (aurrealde barrokoa) eta XIV-XVI. mendeetako harresiko ateak eta hondakinak.\n2.2 Hansa hiria\nDatu klimatikoak (Rostock)\n11 15 21 26 31 33 34 32 29 22 15 14 34\n2 2 7 11 17 20 22 21 18 12 7 3 12\n-2 -3 -1 3 7 10 13 13 9 6 2 -1 5\n-18 -20 -18 -5 -3 2 6 5 1 -5 -9 -16 -20\nXI mendean eslaviarrek Roztoc herrixka sortu zuten, zeinak ibaiaren zabalgunea esan nahi duen. Hala ere 1161ean Valdemar I.a Danimarkakoak su eman zion herriari eta erabat suntsitua gelditu zen. Ondoren merkatari alemaniarrek hiru herri sortu zituzten bertan, bakoitza eliza baten inguruan kokatzen zelarik; San Petriren eliza (gaur egungo alde zaharra dagoena), Andre Mariaren eliza (gaur egungo merkatu berriaren inguruan) eta San Jaimeren eliza (gaur egungo unibertsitatearen inguruan). Berehala baina hiru herriek hiri bakarra osatu zuten.\nHansa Ligan sartzerakoan hiriaren gorakada etorri zen eta XIV menderako Mecklenburgeko hiri garrantzitsuena bihutu zen bere 12.000 biztanleekin. Bere jarduera ekonomiko nagusia ontzigintza zen, izan ere Itsaso Baltikoan zebiltzan itsasontzi gehienak bertan eginak zeuden. 1419an Europako Unibertsitaterik zaharrena dena sortu zen Rostocken. XV mendean Mecklenburgeko dukeek hiriarekiko kontrola areagotu nahi zuten eta biztanle pobreenek srturiko matxinadak zapuzteko aitzakiaz lortu zuten Rostocken erabateko kontrola eskuratzea.\nRostockeko udaletxea eta ingurua, bonbaketa baten ondoren\nRostocken indarrak eta kokapen estrategikoak Daniarren eta suediarren erasoak jasatea ekarri zuen. Horrela bai Hogeita Hamar Urteko Gerran (1618-1648) eta 1700-1721 aldietan iparraldeko nazioek hiria okupatu zuten. Napoleondar Gerretan ere frantziarren eskuetan egon zen hamar urtez. Hala ere XIX mendean hiriaren garrantzia ez zen batere jeitsi eta populazioz nabarmen igotzen jarraitu zuen. Industrializazioari esker Itsaso Baltiko guztiko itsas flotarik handiena garatu zuen.\nMende berriarekin batera ontzigintzari hegazkingintzaren gehitu zitzaion eta nazientzako hiri estrategikoa bihurtu zen. Hau dela eta aliatuen bonbaketa gogorrak jasan zituen Bigarren Mundu Gerran, 1942 eta 1944ean. Armada Gorriak 1945ean bereganatu zuenerako Rostock erabat suntsitua zegoen.\nEkialdeko Alemanian sartua gelditu zen eta itsas portu estrategikoa izanik, gerra aurretik zegoen bezala berreraikitzen saiatu ziren. Ekialdeko Alemaniaren berpiztearen sinbolo bihurtu zen hiria. 1990eko Alemaniaren bateratzearekin batera, estatuaren motorra Mecklenburg-Aurrepomerania dela esaten da, hiriburua Schwerin bada ere.\nAndre Mariaren eliza (Marienkirche): 1265ean eraikitako adreilu gorrizko eliza gotikoa da. 1531ean Luteranismoa onartu zuen. 12 metrotako erloju astrologikoa dauka.\nUdaletxea (Rathaus): Andre Mariaren elizaren ondoan kokaturik dago, merkatu berriaren plazan. XIII mendeko eraikina bada ere 1727ko fatxada barrokoa du.\nKröpeliner Straße: XV eta XVI mendeko etxe burgesak kokatzen dira kalearen ertzetan. Hiriko kale nagusia den honek Merkatu berriaren plaza eta Kröpeliner atea elkartzen ditu.\nUniversitätsplatz: Rostockeko Unibertsitatearen eraikin gehenek inguratzen duten plaza da.\nHarresiak eta ateak: Garai bateko harresien zati batzuk oraindik badiraute. izan zituen 32 ateetatik bi baino ez dira gelditzen.\nAutopistek eta trenek Berlin, Hanburgo eta Poloniarekin lotzen dute.\nBestalde Eskandinaviarako ferrien kai handia dauka. Alemaniatik Tallinn (Estonia), Helsinki (Finlandia), Guldborgsund (Danimarka) eta Trelleborg (Suedia) hirietara doazen ferriak Rostocketik ateratzen dira.\nHiriko futbol talde nagusia F.C. Hansa Rostock da. Gaur egun bigarren mailan ari bada ere Alemania biak bateratzean Ekialdeko Alemaniatik lehen mailarako sailkatu zen bi taldeetako bat izan zen, izan ere 1991ean Ekialdeko Alemaniako Liga eta Kopa txapelduna izan baitzen.\nBestalde aipatzekoa da HC Empor Rostock eskubaloi taldea, Ekialdeko Alemaniako talde nagusia izan zen 10 liga eta 7 kopa irabazi baitzituen. EHF Errekopa bat ere badu.\nJan Ullrich txirrindularia ere aipatu behar da, 1997ko Frantziako Tourraren irabazlea eta Munduko Txapelketako Erlojupeko proban bi aldiz txapeldun izana.\nAzkenik Britta Kamrau igerilaria ere aipatu behar da, 2007an 25 kilometroko distantzian munduko txapeldun izan zena. Aurrez, 2004ean 5, 10 et 25 kilometrotako Europako txapeldue ere izana zen.\nGebhard Leberecht von Blücher (1742-1819), Prusiako ejerzitoaren komandantea Waterlooko guduan\nWalter Kempowski (1929-2007), idazlea\nAndré Greipel (1982-), txirrindularia\nSzczecin (Polonia), 1957\nBergen (Norvegia), 1965\nTurku (Finlandia), 1959\nVarna (Bulgaria), 1966\nDunkerque (Frantzia), 1960\nRijeka (Kroazia), 1966\nRiga (Letonia), 1961\nBremen (Alemania), 1987\nAnberes (Belgika), 1963\nDalian (Txina), 1988\nÅrhus (Danimarka), 1964\nRaleigh (Ipar Karolina) (Ameriketako Estatu Batuak), 2001\nGöteborg (Suedia), 1965\n↑ http://web.archive.org/web/20060213114155/http://www.bbc.co.uk/weather/world/city_guides/results.shtml?tt=TT003630 BBC Weather\nAzken aldaketa 24 iraila 2021(e)an, 15:44(e)tan\nOrriaren azken aldaketa: 24 iraila 2021, 15:44.


Duela aspaldi aspaldi, Errege baten alaba arras eri zen.\nAlde guzietako medikuak izanak omen zitzaizkon, zela Español, zela Angles, zela Frantses, eta batzuek ez bertzeek ezin senda! Erregeren alaba bethi geroago eta gaizkiago zoan, eta bzzterrak ilhun ziren herri guzian.\nDenetan fama barraiatua zen, mendi, zelai eta xoko-moko guzietan, eta Ellande Artzainak berak bazakien bere mendi kaskoan. Eta, harek ere, bertze guziek bezala, hainitz bihotz-min bazuen. Eta futxo, deusik ezin egin!...\nEgun batez, Erregeren alaba bethi gogoan, harat hunat bazabilarik mendian, ohartzen da Ellande, ardi bat eskas duela arthaldetik. Zer egiten du? Bere ardi guziak sartzen ditu etxolan, eta abiatzen da, gauaren-gauerdi, bere ardi errebelatuaren ondotik.\nGau-erditik oren bateko heinean, mendixka batean zoalarik, bet-betan, hor, sekulako burrunba aditzen du... Beha eta beha emaiten da; bainan, nola arras ilhun baitzen, ez du deusik ikusten. Urrunago badoa; burrunba are handiago. Izitzen da, eta ondoan zuen arbola handi baten gainerat igaiten...\nEllande sekulan gainerat orduko, izigarrizko haize batean, hor heldu dira sorginak sorginen gainean. Heien erdian, Sorgin-Nausia, liburu handi bat galtzarpean. Ellande-Artzaina zagon arbolaren azpian gelditzen dire hain xuxen! Haren harritzea.\nSorgin guziek agur egiten diote berehala beren nausiari. Jar-alki gorri gorri bat ekartzen diote, eta jartzen da Nausia. Denek musu emaiten diote liburuari, eta berehala hasi zen Akhelarre edo sorginen Zaba.\nBere manuen emaiten ari, hasten da beraz Sorgin-Nausia:\n«Zuek, Katero eta Hamala, holako eta halakoari, holako eta halako gaitza! —Zuek, Niñika eta Katalin, holako eta halako etxean holako eta halako jendea suntsi!».\nEta Katero, Hamala, Niñika eta Katalin joan ziren berehala, erkatz-gider batzuen gainean, zoin bere alde.\nEta gero, bertze sorgineri galdegiten diote Nausiak, oihu latz batean:\n«Eta zuek, egin ditutzea nik erranak?».\nEta guziek lurreraino agur eginez, ihardesten diote:\n«Bai Nausia, egin ditugu denak.\n—Ongi hola. Zoazte beraz orai, eta deskantsa zaizte zonbeit egunez».\nEta ordu berean barraiatu zen gau hartako Akhelarre. Sorgin guziek, berriz, lurreraino kurturik, adoratu zuten beren Nausia, eta musu eman liburuari. Eta gero, frun, frun, frun, hedoietan barna igan zen Sorgin-Nausia, eta hantxet suntsitu berehala...\nArte hartan guzian, ikhara gorrian zagon Ellande bere arbolaren gainean, puies eta puies alderdi guzietara. Sorgin-Nausia bere liburu handiarekin gaki ikustearekin bizkitartean, pizkortu zen denik ere pixka bat. Ordu arte ez zitzaizkonaz geroz sorginak ohartu, batetarat ez othe zoan gutixago beldurtiturik ere?\nBederazka bederazka bazoazin bertzalde sorgin debruak, eta biga ziren orai geldituak, han, arbolaren azpian. Eta biak huna non hasten diren solasean:\n«Erran! Badakin, dudarik gabe, Erregeren alaba nola arras eri den?\n—Nondik ez?... Badere, hik emana dion gaitza?\n—Nik emana zioinat, segurki. Ez zagon behin oraino sendaturik, no?... Eta bizkitartean, etxean berean liken sendagailua.\n—Zer luke bada egitekorik?\n—No, bere etxe-aintzinean badin Erregek erreka-estali bat. Erreka-estali hartan badun apho-harmatu bat; harekin eginikako saldatik hiru aldiz edatea aski bailuke eriak, sendatzeko.\n—Horitxet baizik ez! No, orduan badiken hilarteraino gaitz...».\nArgi-urratzea hurbilduxea bide zen. Oilar batek, han, urrun, egin zuen: Kukuruku! Eta, Ellande batere ohartu ere gabe, suntsitu ziren azken bi sorginak...\nOngi argitu zuelarik gero, arbola gainetik jautsi zen gure Ellande, eta maiz aski gibelerat behatzen zuela, haia haia urrundu zen. Aire berean bazoan Erregeren etxera.\nGan, gan, bethi gan, heldu zen azkenean. Karrikan sartu deneko, gora gora erraiten aditzen du: azken hatsetan dela Erregeren alaba. Bainan, nehori behatu ere gabe, zalu zalua badoa Jauregira. Sekulako soldadoak baziren han, eta bati erraiten dio Ellandek:\n«Errege ikus diteke?\n—Errege ikus? Bai, zera! Badu bertze egitekorik goiz huntan! Alaba hiltzen ari zaio eta.\n—Hortako bereko dut ikusi behar Errege! Hatsa doi-doia duen ber haren alabak, nik sendaturen dut eria...\n—Gizona, baduzu burutik? Hiru erresuma hautako medikuek deus ezin egin dute eta!...\n—Zer munta du gero, nik badezaket hek ez dezaketena?\n—Zato orduan, eta berehala; banoa Erregeren bilha».\nLaster eta laster badoa soldadoa, eta berehalakoan heldu da Errege, nigarrez urtua.\n«Agur, Jaun Erregea! Bizi da oraino zure alaba?\n—Bizi ba, bainan doi-doia!\n—Ez hola etsi, Jaun Erregea! Salbu da zure alaba, nik erranak egin nahi balinbaditutzu segurik.\n—Bakarrak baditut eginik orai arte, eta denak bethi alferretan... bainan, hala ere, zeri loth ez ninditake berriz oraino? Hots, errazu zer dutan egitekorik?\n—Jauregi aintzineko erreka-estalia behar duzu berehal berehala urratu...\n—Jauregi aintzineko erreka-estalia?\n—Ba, Jaun Erregea, eta berehal berehala, zure alaba gaixoaren onetan!».\nErrege, Artzain eta soldado, oro badoazi lasterrez.\nEllandek urratzen du erreka-estalia, eta, han, atxemaiten dute apho-harmatu bat gaitza.\n«Huna guk behar duguna eta hura bera. Apho-harmatu hunekin eginikako saldatik edan behar du zure alabak, hiru egunez segidan. Hiru egunen buruan ikusiko nauzue berrien jakiterat ethorria, eta, arimaz egia, berri onak emanen dazkidatzuela».\nHuts edo kausi, zer nahi gertha, Ellandek errana egin zuten beraz hiru egunez, eta hirugarren eguneko, Erregeren alaba sendatua zen, sendatua osoki!!...\nHirugarren egunean, heldu zen ere Ellande, ongi zakizkan berrien jakitera.\nEta, horra nun, Erregek egin zion sekulako ongi-ethorria. Bidez-erdi igorri ziozkan bere gortheko soldadoak. Karrosak karrosaren gainean. Jauregiko athean, Ellanderen beha egoki, hantxet ziren Errege Jauna bera eta haren alaba. Eskutik harturik, ereman zuten biek jateko-barne handi batetara; eta ikaragarriko bazkaria egin zioten hantxet, biharamun arte iraun baitzuen bazkariak...\nEta, ororen buruan, hala ongi ere zen bezala, Erregeren alaba Ellanderekin esposatu zen, eta, hantxet, zorion bethean bizi izan ziren, Jainkoak daki zonbat urthez.